DECIZIA DE PUNERE ÎN APLICARE (UE) 2019/2167 A COMISIEI

din 17 decembrie 2019

de aprobare a planului strategic al rețelei pentru funcțiile rețelei de management al traficului aerian al cerului unic european pentru perioada 2020-2029

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 551/2004 al Parlamentului European și al Consiliului din 10 martie 2004 privind organizarea și utilizarea spațiului aerian în cerul unic european (regulament privind spațiul aerian) (1), în special articolul 6 alineatul (4),

întrucât:

(1) Regulamentul (UE) nr. 677/2011 al Comisiei (2) și Regulamentul de punere în aplicare (UE) 2019/123 al Comisiei (3) prevăd că administratorul de rețea desemnat în conformitate cu regulamentele respective trebuie să întocmească și să mențină la zi planul strategic al rețelei.

(2) Regulamentul (UE) nr. 677/2011 și Regulamentul de punere în aplicare (UE) 2019/123 impun ca planul strategic al rețelei să fie adoptat de Comisie în urma aprobării de către Consiliul de administrare a rețelei.

(3) La 27 iunie 2019, Consiliul de administrare a rețelei a aprobat planul strategic al rețelei pentru perioada 2020-2029. Perioada respectivă este aliniată la perioadele de referință relevante și cuprinde perioada pentru care este desemnat administratorul de rețea.

(4) Planul strategic al rețelei trebuie aprobat.

(5) Prezenta decizie trebuie să intre în vigoare în regim de urgență, înainte de începerea perioadei la care se referă planul strategic al rețelei.

(6) Măsurile prevăzute în prezenta decizie sunt conforme cu avizul Comitetului pentru cerul unic instituit în temeiul articolului 5 din Regulamentul (CE) nr. 549/2004 al Parlamentului European și al Consiliului (4),

ADOPTĂ PREZENTA DECIZIE:

Articolul 1 Se aprobă planul strategic al rețelei pentru perioada 2020-2029, astfel cum a fost aprobat la 27 iunie 2019 de Consiliul de administrație al rețelei, în cadrul celei de a 25-a reuniuni ale sale (5).

Articolul 2 Prezenta decizie intră în vigoare în ziua următoare datei publicării în Jurnalul Oficial al Uniunii Europene.

Adoptată la Bruxelles, 17 decembrie 2019. Pentru Comisie Președintele Ursula VON DER LEYEN

(1) JO L 96, 31.3.2004, p. 20.

(2) Regulamentul (UE) nr. 677/2011 al Comisiei din 7 iulie 2011 de stabilire a normelor de aplicare a funcțiilor rețelei de management al traficului aerian (ATM) și de modificare a Regulamentului (UE) nr. 691/2010 (JO L 185, 15.7.2011, p. 1).

(3) Regulamentul de punere în aplicare (UE) 2019/123 al Comisiei din 24 ianuarie 2019 de stabilire a normelor de punere în aplicare a funcțiilor rețelei de management al traficului aerian (ATM) și de abrogare a Regulamentului (UE) nr. 677/2011 al Comisiei (JO L 28, 31.1.2019, p. 1).

(4) Regulamentul (CE) nr. 549/2004 al Parlamentului European și al Consiliului din 10 martie 2004 de stabilire a cadrului pentru crearea cerului unic european (regulament-cadru) (JO L 96, 31.3.2004, p. 1).

(5) Network Strategy Plan for the air traffic management network functions of the single European sky for the period 2020-2029 (Planul strategic al rețelei pentru funcțiile rețelei de management al traficului aerian al cerului unic european pentru perioada 2020-2029), publicat ca documentul NMB/19/25/7 pe site-ul web al administratorului de rețea: https://www.eurocontrol.int/network-manager#key-documents